**Zmluva o dielo**

 **č. 9 / 2022**

**uzatvorená podľa § 536 zákona č. 513/1991 Zb. (Obchodný zákonník v platnom znení)**

**Zmluvné strany**

**Zhotoviteľ:**

**(tu uviesť názov/obchodné meno Zhotoviteľa)**

sídlo:

IČO:

DIČ:

IČ DPH:

zastúpený:

osoba zodpovedná za plnenie zmluvy: (uviesť meno, priezvisko, e-mail, tel. č.):

bankové spojenie:

IBAN:

kontaktná e-mailová adresa a telefónne číslo:

 (ďalej len ako „Zhotoviteľ“)

**a**

**Objednávateľ:**

**Dopravný podnik mesta Žiliny s.r.o.**

sídlo: Kvačalova 2, 011 40 Žilina

IČO: 36 007 099

DIČ: 2020447583

IČ DPH: SK2020447583

zastúpený: Ing. Mikuláš Kolesár, konateľ

bankové spojenie: Slovenská sporiteľňa, a.s.

IBAN: SK1909000000005035044524

kontaktná e-mailová adresa a telefónne číslo: dpmz@dpmz.sk, tel. 041/5660148

 (ďalej len ako „Objednávateľ“)

(Zhotoviteľ a Objednávateľ ďalej aj ako „Zmluvné strany“ alebo jednotlivo „Zmluvná strana“)

**Článok I.**

**ÚVODNÉ USTANOVENIA**

* 1. Táto Zmluva o dielo (ďalej aj ako „zmluva“) sa uzatvára ako výsledok verejného obstarávania realizovaného postupom zadávania zákazky s nízkou hodnotou podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. Zákazku s nízkou hodnotou realizovanú prostredníctvom výzvy na predkladanie ponúk vyhlásil a zverejnil na svojom webovom sídle Objednávateľ ako obstarávateľ, ktorý vykonáva vybrané činnosti ustanovené v § 9 ods. 6 a 7 vyššie citovaného zákona. Objednávateľ realizoval zákazku s nízkou hodnotou pod názvom: **Servis a opravy zdvíhacích zariadení**. Zhotoviteľ bol vyhodnotený ako úspešný uchádzač o zákazku.
	2. Zmluvné strany sa zaväzujú zaistiť všetkými možnými prostriedkami, aby nedochádzalo ku korupčným konaniam v rámci obchodných vzťahov. Zmluvné strany prehlasujú, že zastávajú prístup nulovej tolerancie ku korupcii na všetkých úrovniach a  vyžadujú od svojich vlastných zamestnancov a zmluvných partnerov konanie v súlade s protikorupčnými zákonmi.

**Článok II.**

**PREDMET ZMLUVY**

1. Predmetom tejto zmluvy je záväzok Zhotoviteľa vykonať pre Objednávateľa dielo - **servis** **a opravy zdvíhacích zariadení (vrátane dodania potrebných náhradných dielov)**. Špecifikácia zdvíhacích zariadení a ocenenie opráv týchto zdvíhacích zariadení je uvedené v Prílohe č. 1 tejto zmluvy. Predmetom tejto zmluvy je aj záväzok Objednávateľa zhotovené dielo prevziať a zaplatiť zaň cenu a to za podmienok dohodnutých v tejto zmluve.
2. V prípade potreby zabezpečenia servisu a opravy, ktorá nie je ocenená v Prílohe č. 1 tejto zmluvy, vykoná Objednávateľ na tento rozsah servisu a opravy prieskum trhu. Ak úspešným uchádzačom bude Zhotoviteľ uvedený v tejto zmluve v časti „Zmluvné strany“, môžu sa Zmluvné strany dohodnúť na rozšírení predmetu tejto zmluvy nad rámec rozsahu, ktorý bol stanovený v Prílohe č. 1 o požadovanú položku. Doplnenie novej položky do Prílohy č. 1 vykonajú písomným dodatkom k tejto zmluve.

**Článok III.**

**MIESTO A ČAS PLNENIA ZMLUVY**

1. Zdvíhacie zariadenia sa nachádzajú na pracoviskách Dopravného podniku mesta Žiliny s.r.o., ul. Kvačalova 2 (Oddelenie T-Bus) a ul. Košická 2 (Oddelenie A-Bus) v Žiline. Na týchto miestach sa bude vykonávať servis a opravy zdvíhacích zariadení uvedených v Prílohe č. 1 zmluvy. V prípade, že servis a opravu z technického alebo bezpečnostného hľadiska nie je možné vykonať na uvedených miestach, na ktorých sa zdvíhacie zariadenia štandardne používajú a nachádzajú a je ich potrebné previezť na iné miesto opravy, ktoré určí Zhotoviteľ, je tak možné vykonať len po vzájomnej dohode s Objednávateľom. Odvoz ako aj spätný dovoz zdvíhacích zariadení zabezpečí Zhotoviteľ na vlastné nebezpečenstvo. O tejto skutočnosti bude spísaný protokol s údajmi: názov zariadenia, typ, výrobné číslo, termín odvozu, termín dovozu, dôvod vykonania odvozu, predpokladaný rozsah opravy, podpis zodpovednej osoby Zhotoviteľa a Objednávateľa.

1. Zhotoviteľ sa zaväzuje zhotoviť dielo v rozsahu podľa objednávky v mieste plnenia a to v lehote do 24 hodín odo dňa doručenia objednávky, pokiaľ nie je v objednávke uvedená iná lehota a podmienky na zhotovenie diela.
2. Zhotoviteľ sa zaväzuje zhotoviť dielo u Objednávateľa v pracovných dňoch v čase od 6:00 do 14:00 hod., pričom čas zhotovenia diela si Zmluvné strany vopred dohodnú. Mimo vyššie uvedeného času môže Zhotoviteľ vykonať dielo len s výslovným súhlasom Objednávateľa.
3. Predmet zmluvy bude plnený odo dňa nadobudnutia účinnosti zmluvy po dobu **24 mesiacov** a to na základe vystavenia čiastkových objednávok Objednávateľom, ktoré budú zasielané e-mailom na adresu kontaktnej osoby Zhotoviteľa, ktorá je uvedená v Čl. 5 bod 7.

**Článok IV.**

**CENA A PLATOBNÉ PODMIENKY**

1. Zmluvné strany sa dohodli, že Zhotoviteľ bude fakturovať objednaný a realizovaný servis a opravy zdvíhacích zariadení za jednotkové ceny, ktoré sú uvedené v Prílohe č. 1 a to počas celého obdobia trvania zmluvy.
2. Cena je stanovená v súlade so zákonom č. 18/1996 Z. z. o cenách v znení neskorších predpisov je konečná, bez možnosti doúčtovania ďalších nákladov, pričom zahŕňa aj cenu práce, cenu materiálu, cenu dopravy pracovníkov Zhotoviteľa a cenu dopravy potrebných zariadení a materiálov na miesto plnenia.

1. Cenu za každé zhotovené dielo (t.j. za úkony a činnosti vykonané na zdvíhacích zariadeniach Objednávateľa v rozsahu podľa Prílohy č. 1 zmluvy) uhradí Objednávateľ na základe faktúry – daňového dokladu (ďalej aj ako „faktúra“) vystavenej Zhotoviteľom a za dodržania cien uvedených v Prílohe č. 1 tejto zmluvy.
2. Použitie náhradných dielov a spotrebného materiálu ako aj časovú náročnosť pri plnení predmetu zmluvy je Zhotoviteľ povinný vždy dohodnúť s kontaktnou osobou Objednávateľa a to v etape pred zhotovením každého diela v rozsahu podľa Prílohy č. 1 tejto zmluvy tak, aby boli dodržané ceny uvedené v týchto prílohách pre jednotlivé vyšpecifikované rozsahy servisu a opráv.

5. Objednávateľ uhradí Zhotoviteľovi cenu za každé zhotovené dielo podľa tejto zmluvy formou bezhotovostného platobného styku na účet Zhotoviteľa, č. účtu v tvare IBAN: ........(doplní Zhotoviteľ)......, vedený v bankovej inštitúcii: ......(doplní Zhotoviteľ)..... .

6. Zhotoviteľovi vznikne právo na vystavenie faktúry dňom riadneho a včasného zhotovenia každého diela zhotoveného podľa tejto zmluvy.

7. Každé dielo zhotovené podľa tejto zmluvy sa považuje za dokončené a prevzaté dňom podpísania protokolu o oprave. Protokol o oprave bude podpísaný zástupcami obidvoch Zmluvných strán. Kópia tohto protokolu tvorí prílohu faktúry.

8. Splatnosť faktúry je 30 dní odo dňa jej doručenia Objednávateľovi. Faktúra bude Objednávateľovi doručená v listinnej forme. Faktúra sa považuje za uhradenú dňom pripísania vyfakturovanej čiastky na účet Zhotoviteľa.

9. Zhotoviteľom predložená faktúra musí obsahovať náležitosti v zmysle zákona č. 222/2004 Z. z. o dani z pridanej hodnoty v znení neskorších predpisov. Faktúra musí obsahovať tiež číslo tejto zmluvy (z evidencie zmlúv u Objednávateľa) a vyšpecifikovaný rozsah fakturovaného diela. Neoddeliteľnou súčasťou faktúry je protokol o oprave podľa bodu č. 7 tohto Čl. zmluvy, kópia objednávky, prípadne ďalšia dokumentácia viažuca sa k zhotovenému dielu. V prípade, že faktúra nebude obsahovať všetky náležitosti daňového dokladu alebo nebude obsahovať potrebné prílohy alebo tieto prílohy budú obsahovať nesprávne údaje alebo nebude obsahovať číslo tejto zmluvy, Objednávateľ má právo reklamovať faktúru Zhotoviteľovi. Zhotoviteľ bude vo veci reklamácie faktúry postupovať v zmysle platnej legislatívy, pričom nová lehota splatnosti opravenej alebo novo vystavenej faktúry začne plynúť dňom doručenia opravenej faktúry Objednávateľovi.

10. Objednávateľ je platiteľom dane z pridanej hodnoty (DPH). Zhotoviteľ je/nie je (Zhotoviteľ uvedie aktuálny stav) platiteľom dane z pridanej hodnoty (DPH).

**Článok V.**

**PODMIENKY ZHOTOVENIA DIELA**

1. Činnosti, práce a úkony spojené so zhotovením diela bude Zhotoviteľ zabezpečovať vlastnými technickými kapacitami a s využitím kvalifikovaných, technicky spôsobilých pracovníkov.

2. Subdodávatelia nie sú účastníkmi tohto záväzkového vzťahu a z tejto zmluvy im nevznikajú žiadne práva ani povinnosti. Za zhotovenie diela v celom rozsahu zodpovedá Zhotoviteľ.

3. Zhotoviteľ je detailne oboznámený s rozsahom a obsahom diela, ktoré má zhotoviť a sú mu známe technické, kvalitatívne a iné podmienky potrebné k jeho zhotoveniu. Zhotoviteľ sa zaväzuje zhotoviť každé dielo včas a to za dodržania podmienok uvedených v Prílohe č. 1 tejto zmluvy.

4. Zhotoviteľ sa zaväzuje vykonať dielo pri dodržaní platných právnych noriem a technologických postupov, všeobecne záväzných technických požiadaviek a podľa platných prevádzkových a bezpečnostných predpisov. Riadi sa pritom príslušnou legislatívou Slovenskej republiky platnou v období zhotovenia diela.

5. Objednávateľ sa zaväzuje poskytnúť Zhotoviteľovi súčinnosť pri zhotovení diela. Objednávateľ umožní oprávneným osobám Zhotoviteľa vstup do objektov a prístup k zdvíhacím zariadeniam a k iným súvisiacim zariadeniam v priestoroch Objednávateľa a to

 za účelom zhotovenia diela podľa tejto zmluvy.

6. Zhotoviteľ zodpovedá za bezpečnosť pri vykonávaní činností, úkonov a prác týkajúcich sa

 zhotovenia diela, zodpovedá tiež za dodržiavanie všeobecne záväzných právnych predpisov

 týkajúcich sa ochrany života a zdravia pri práci.

7. Kontaktnou osobou na strane Objednávateľa je:

 Mgr. Gréta Balvanová, e-mail: greta.balvanova@dpmz.sk, tel: +421 918 892 691.

 Kontaktnou osobou na strane Zhotoviteľa je:

 (meno a priezvisko doplní Zhotoviteľ) e-mail: (doplní Zhotoviteľ) tel.: (doplní Zhotoviteľ)

**Článok VI.**

**ZÁRUČNÁ DOBA A ZODPOVEDNOSŤ ZA VADY A NEDOSTATKY DIELA**

1. Zhotoviteľ zodpovedá za to, že každé dielo bude zhotovené a dodané podľa ustanovení tejto zmluvy včas a riadne, t.j. v stanovenom termíne, bez vád a nedostatkov v súlade s platnou legislatívou Slovenskej republiky a ďalšími súvisiacimi predpismi.

2. Zhotoviteľ zodpovedá za vady a nedostatky zhotoveného diela v zmysle príslušných ustanovení platného Obchodného zákonníka.

3. Reklamáciu vád a nedostatkov odovzdaného diela Objednávateľ uplatní u Zhotoviteľa bezodkladne po ich zistení písomnou formou.

 Reklamácia sa považuje za vybavenú odstránením vady alebo nedostatku diela prípadne jeho časti riadne a včas s podpísaním zo strany Objednávateľa a Zhotoviteľa o odovzdaní a prevzatí opraveného diela alebo jeho časti formou reklamačného protokolu.

4. Zhotoviteľ bezodkladne odstráni zistené a Objednávateľom písomne nahlásené vady a nedostatky zhotoveného a dodaného diela na svoje náklady o čom bude vyhotovený písomný záznam.

5. Zhotoviteľ sa zaväzuje prípadné vady a nedostatky diela odstrániť bez zbytočného odkladu najneskôr však do 7 pracovných dní po uplatnení oprávnenej reklamácie Objednávateľom.

6. Záručná doba na každé zhotovené dielo podľa tejto zmluvy je Zmluvnými stranami dohodnutá v trvaní 12 mesiacov a začína plynúť odo dňa podpísania protokolu o oprave zástupcami obidvoch Zmluvných strán.

 Záručná doba sa automaticky predlžuje o čas odstraňovania vady alebo nedostatku diela v záručnej dobe.

**Článok VII.**

**SANKCIE**

1. Za omeškanie s odovzdaním každého zhotoveného diela podľa tejto zmluvy má Objednávateľ právo požadovať od Zhotoviteľa zaplatenie zmluvnej pokuty vo výške 50 EUR

 z nedodanej časti diela za každý deň omeškania.

2. Za omeškanie s úhradou faktúr zaplatí Objednávateľ Zhotoviteľovi úrok z omeškania vo výške 0,05 % z nezaplatenej čiastky za každý deň omeškania.

3. Za omeškanie s odstránením vád a nedostatkov, ktoré boli reklamované v záručnej dobe, má Objednávateľ právo požadovať od Zhotoviteľa zaplatenie zmluvnej pokuty vo výške 100 EUR za každý deň omeškania.

**Článok VIII.**

**SKONČENIE ZMLUVY O DIELO**

1. Táto zmluva sa uzatvára na dobu určitú a to na 24 mesiacov odo dňa jej podpisu obidvoma Zmluvnými stranami alebo do vyčerpania finančného limitu 7 628,00 EUR bez DPH v závislosti od toho, ktorá zo skutočností nastane skôr. Môže sa skončiť okrem riadneho splnenia všetkých práv a povinností Zmluvných strán aj:

 a)písomnou dohodou Zmluvných strán,

 b)písomnou výpoveďou ktorejkoľvek Zmluvnej strany aj bez udania dôvodu s výpovednou lehotou 2 mesiace, ktorá začína plynúť prvým dňom kalendárneho mesiaca nasledujúceho po doručení písomnej výpovede druhej Zmluvnej strane.

 c)odstúpením od zmluvy ktoroukoľvek zo Zmluvných strán pri podstatnom porušení zmluvných povinností.

 d)Ak bol Zhotoviteľ právoplatným rozhodnutím súdu vymazaný z registra partnerov verejného sektora (pokiaľ je relevantné na účely tejto zmluvy), alebo mu bol právoplatným rozhodnutím Úradu pre verejné obstarávanie uložený zákaz účasti vo verejnom obstarávaní.

2. Pri podstatnom porušení zmluvných povinností môže oprávnená Zmluvná strana písomne odstúpiť od zmluvy a požadovať od povinnej Zmluvnej strany v súlade so všeobecne záväznými právnymi predpismi náhradu škody, ktorá jej vinou vznikla. Zmluvné strany sa dohodli, že za podstatné porušenie zmluvných povinností budú považovať zo strany Zhotoviteľa omeškanie s dodávkou predmetu diela o viac ako 5 dní, dodanie predmetu diela, ktoré nebude spĺňať požadovanú kvalitu, rozsah alebo podmienky špecifikované v tejto zmluve a zo strany Objednávateľa omeškanie s úhradou riadne vystavenej faktúry o viac ako 30 dní po lehote splatnosti.

3. Odstúpenie od zmluvy musí byť uskutočnené písomnou formou a bude účinné dňom doručenia druhej Zmluvnej strane. Úplná alebo čiastočná zodpovednosť Zmluvnej strany bude vylúčená v prípadoch zásahu vyššej moci.

4. Pod vyššou mocou sa rozumejú okolnosti, ktoré nastanú po uzavretí zmluvy ako výsledok nepredvídateľných a Zmluvnými stranami neovplyvniteľných prekážok, vrátane dopravy predmetu zmluvy na miesto dodania predmetu zmluvy. V prípade, že takéto okolnosti budú brániť v plnení povinností podľa zmluvy Zhotoviteľovi alebo Objednávateľovi, bude povinná strana zbavená zodpovednosti za čiastočné alebo úplné nesplnenie záväzkov podľa tejto zmluvy primerane o dobu, po ktorú tieto okolnosti trvali.

**Článok IX.**

**ZÁVEREČNÉ USTANOVENIA**

1. Táto zmluva nadobúda platnosť dňom podpisu oboma Zmluvnými stranami a účinnosť nasledujúci deň po dni zverejnenia v zmysle § 47a Občianskeho zákonníka.
2. Zmluvné strany berú na vedomie, že zverejnenie tejto zmluvy a príloh je v súlade a v rozsahu zákona č. 211/2000 Z. z. o slobodnom prístupe k informáciám v znení neskorších predpisov, nie je porušením alebo ohrozením obchodného tajomstva.
3. Právne vzťahy vyplývajúce z tejto zmluvy, ktoré nie sú výslovne upravené v tejto zmluve, sa riadia právnymi predpismi Slovenskej republiky.
4. V prípade, že niektoré ustanovenia tejto zmluvy sa stanú úplne alebo čiastočne neplatnými, zostane účinnosť ostatných ustanovení ako celku nedotknutá. Zmluvné strany sa však zaväzujú, že neplatné ustanovenia nahradia novými úpravami, ktoré najvhodnejšie vystihujú zamýšľaný účel neplatných ustanovení.
5. Všetky oznámenia, výzvy a iná korešpondencia podľa tejto zmluvy budú medzi Zmluvnými stranami doručované osobne, elektronicky alebo listami doručenými doporučenou poštou na adresy uvedené v úvode tejto zmluvy. Všetky úkony urobené písomne sú považované za doručené okamihom ich prevzatia druhou Zmluvnou stranou. Písomnosť doručovaná poštou sa bude považovať za doručenú aj vtedy, ak nebude prevzatá druhou Zmluvnou stranou, ktorej bola adresovaná a to dňom, kedy bola uložená na pošte po neúspešnom pokuse pošty o doručenie písomnosti určenej Zmluvnej strane ako adresátovi. Odosielateľ akejkoľvek písomnej správy môže požadovať písomné potvrdenie príjemcu.
6. Zmluvné strany prehlasujú, že obsahu tejto zmluvy porozumeli súhlasia s ňou, na znak čoho ju podpisujú.
7. Zmluvné strany vyhlasujú, že zmluvu uzatvorili slobodne, vážne, zrozumiteľne, nie v tiesni, ani za nápadne nevýhodných podmienok.
8. Zmeny a dodatky k tejto zmluve sú platné len v písomnom vyhotovení so súhlasom Zmluvných strán.
9. Zmluva sa vyhotovuje v troch obsahovo zhodných rovnopisoch s platnosťou originálu z ktorých Objednávateľ preberá dve vyhotovenia a Zhotoviteľ preberá jedno vyhotovenie.

**Prílohy k Zmluve o dielo:**

Príloha č. 1: Opis predmetu zákazky, jeho technická špecifikácia a návrh na plnenie kritérií

V ..................., dňa ...................... V Žiline, dňa ........................

Zhotoviteľ: Objednávateľ:

.................(podpis)......................... .................................................

(uviesť meno, priezvisko, funkcia Ing. Mikuláš Kolesár

oprávnenej osoby za Zhotoviteľa konateľ

v súlade s Obchodným registrom)